
1.Asjaolud ja menetluse käik

Narva linnas tegutsevad praegu 8 munitsipaalkooli: 2 põhikooli (Narva 6. Kool ja Narva Paju Kool), ühe asutusena tegutsev põhikool ja gümnaasium, kus toimub üksnes mittestatsionaarne õpe (Narva Täiskasvanute Kool) ning 5 kooli, mille tegutsemise vorm on põhikool ja gümnaasium, mis tegutsevad ühe asutusena (Narva Kesklinna Gümnaasium, Narva Kreenholmi Gümnaasium, Narva Pähklimäe Gümnaasium, Narva Soldino Gümnaasium ja Narva Keeltelütseum). Narva linna üldhariduskoolide gümnaasiumiastme statsionaarses õppes õpib 2022/2023. õppeaastal 864 õpilast, neist 715 – munitsipaalkoolides.
Narva linna ja Haridus- ja Teadusministeeriumi vaheline koostöökokkulepe

Narva linn ja Haridus- ja Teadusministeerium sõlmisid 13.10.2020. a koostöökokkuleppe, mille eesmärk on määrata tegevuskava ja põhimõtted riigigümnaasiumide asutamisel Narva linna. Pooled leppisid kokku, et 1. septembrist 2023 alustavad Narva linnas õppetööd riigi pidamisel olevad kaks gümnaasiumi kokku kuni 720 õppekohaga, kus võimaldatakse gümnaasiumihariduse omandamist linna ja Ida-Virumaa õpilastele ning kus õppetöö korraldamisel lähtutakse haridusvaldkonna arengukava eesmärkidest ja riigigümnaasiumide kvaliteedikokkuleppest.
Narva linna ja Haridus- ja Teadusministeeriumi vahelisest koostöökokkuleppest tulenevalt lasub Narva linnal kohustus korraldada enda pidamisel olevad üldhariduskoolid hiljemalt riigigümnaasiumide tegevuse alustamise hetkeks ümber arvestusega, et pärast ümberkorraldusi õpivad linna territooriumil vähemalt 80% statsionaarses õppevormis õppivatest gümnaasiumiõpilastest riigigümnaasiumites. Selleks korraldab linn peale riigigümnaasiumite tegevuse algust oma gümnaasiumiastmega kooli või koolidesse gümnaasiumiastmesse vastuvõttu arvestusega, et õpilaste arv nendes ei ületa 20% linna territooriumil tegutsevate koolide gümnaasiumiastme õpilaste üldarvust ning riigigümnaasiumitesse vastuvõtt oleks kokku vähemalt 240 õpilast igal õppeaastal.
Narva linna munitsipaalharidussüsteemi arengukava 2030
Narva Linnavolikogu kinnitas 30.06.2022. a määrusega nr 16 Narva linna munitsipaalharidussüsteemi arengukava 2030. Arengukavas on vaadeldud linna koolivõrgu (sh gümnaasiumide) optimeerimise võimalusi. Demograafilisest olukorrast lähtuvalt tehti arengukavas gümnaasiumide vajaduse prognoosi. Gümnaasiumieas laste arv püsib veel järgnevad viis aastat 1700 kandis, misjärel algab kahanemine ja aastaks 2040 on vanuserühmas umbes tuhatkond noort ehk ca 700 vähem kui praegu (arengukava lisa 1 „Lähteolukorra analüüs“, lk 40). Osalus gümnaasiumis on viimastel aastatel olnud veidi üle 50% vanuserühma 16–18 eluaastat koguarvust. Kahes riigigümnaasiumis ja Narva Õigeusu Gümnaasiumi gümnaasiumiastmes saab kokku ca 760 õppekohta. Kui need täituvad, jääb siiski osa teenuse vajadusest katmata kuni õppeaastani 2028/2029. Arvestuslikult on kõrghetkel (2023/2024) linna tarvis veel 140–180 gümnaasiumikohta. See tähendab ühe munitsipaalgümnaasiumi säilimise vajadust/võimalust veel mõneks ajaks. Arengukavas leiti, et lähtudes gümnaasiumiõpilaste arvust koolide lõikes ja keskmise gümnaasiumi klassi suuruses võrreldes keskmise põhikooli klassiga, on parimas positsioonis Narva Keeltelütseum 171 gümnasistiga.
Arengukava tegevuskava punktis 51 on aastaks 2023 planeeritud munitsipaalgümnaasiumides gümnaasiumiosade sulgemine, v.a ühes üldhariduskoolis. Vaadeldud on gümnaasiumiosa säilimise 3 alternatiivi – Narva Keeltelütseumis, Narva Kreenholmi Gümnaasiumis ja Narva Pähklimäe Gümnaasiumis.
Hoolekogude ja õpilasesinduste arvamused

Narva Linnavalitsuse Kultuuriosakonna korraldatud kohtumised koolide hoolekogude ja õpilasesindustega toimusid oktoobris-novembris 2022: Narva Kesklinna Gümnaasiumis – 24. oktoobril, Narva Soldino Gümnaasiumis – 26. oktoobril, Narva Kreenholmi Gümnaasiumis – 31. oktoobril, Narva Pähklimäe Gümnaasiumis – 02. novembril ja Narva Keeltelütseumis – 03. novembril. Kohtumistel tutvustas Narva Linnavalitsuse Kultuuriosakonna esindaja koolide hoolekogudele ja õpilasesindustele Haridus- ja Teadusministeeriumiga sõlmitud kokkuleppe sisu ning Narva linna munitsipaalharidussüsteemi arengukavas planeeritud tegevusi seoses gümnaasiumiastme sulgemisega munitsipaalkoolides. Seejärel vastas Narva Linnavalitsuse Kultuuriosakonna esindaja esitatud küsimustele.
Õpilasesinduste koosolekutel õpilaste esitatud küsimuste keskmes oli 2023. aastal õppetööd alustavate riigigümnaasiumide õppekorraldus: 10. klassi vastuvõtutingimused, 11. ja 12. klassi ülemineku tingimused, õppekeel. 10. klassi vastuvõtt toimub kooli vastuvõtu korra alusel, mis näeb kindlasti ette gümnaasiumi sisseastujate teadmiste ja oskuste hindamist. Riigigümnaasiumide 11. ja 12. klassidesse ülemineku tingimused on sätestatud Narva linna ja Haridus- ja Teadusministeeriumi vahelisest koostöökokkuleppe punktis 7: linna gümnaasiumiastmete statsionaarses õppes õppivad õpilased viiakse nende nõusolekul üle ja arvatakse ühe või teise riigigümnaasiumi õpilaste nimekirja, kui nad ei jätka õpinguid kohaliku omavalitsuse pidamisel olevas gümnaasiumiastmega koolis. Mõlema riigigümnaasiumi õppekeel on eesti keel, kuid Narva Riigigümnaasiumis võetakse õppeprotsessi korraldamisel arvesse, et õpilaste kodukeel on vene keel. Novembrikuu jooksul toimuvad kahe riigigümnaasiumi direktori kohtumised õpilaste ja vanematega ning direktorid annavad põhjalikumat informatsiooni koolide õppekorralduse kohta. Õpilased avaldasid ka kartust, et üleminek riigigümnaasiumi toob paratamatult kaasa stressi uute tingimuste ja nõuetega kiire kohanemise vajaduse tõttu, millega kindlasti kaasneb õpitulemuste halvenemine. Õpilastele oleks parem jätkata õpinguid gümnaasiumis oma koolis, kus töötavad tugevad pedagoogid. Narva Linnavalitsuse Kultuuriosakonna esindaja palus õpilasesindustel avaldada arvamust koolide kavandatava ümberkorraldamise (gümnaasiumiastme sulgemise) otsuse kohta. Narva Kesklinna Gümnaasiumi, Narva Soldino Gümnaasiumi ja Narva Kreenholmi Gümnaasiumi õpilasesindused võtsid esitatud informatsiooni teadmiseks. Narva Pähklimäe Gümnaasiumi ja Narva Keeltelütseumi õpilasesindused olid kavandatava otsuse vastu. 
Hoolekogude koosolekutel esitatud küsimused puudutasid samuti peamiselt riigigümnaasiumide õppekorralduse teemat. Koosolekutel arutati ka pedagoogiliste ametikohtade arvu vähendamise ning koolivõrgu optimeerimise vajadust seoses õpilaste arvu vähenemisega gümnaasiumiastme sulgemise tagajärjel. Narva Linnavalitsuse Kultuuriosakonna esindaja palus hoolekogudel avaldada arvamust koolide kavandatava ümberkorraldamise (gümnaasiumiastme sulgemise) otsuse kohta. Narva Kesklinna Gümnaasiumi ja Narva Soldino Gümnaasiumi hoolekogud võtsid esitatud informatsiooni teadmiseks. Narva Kreenholmi Gümnaasiumi hoolekogu avaldas arvamust, et otsuse tegemisel, millise kooli tuleb gümnaasiumiosa säilitada, tuleb valida 3 kooli vahel (Narva Kreenholmi Gümnaasium, Narva Pähklimäe Gümnaasium ja Narva Keeltelütseum). Narva Pähklimäe Gümnaasiumi hoolekogu asus seisukohale, et gümnaasiumiastmega jätkamine võib seada ohtu Narva linna munitsipaalharidussüsteemi arengukava 2030 tegevuskava punktis 58 nimetatud tegevuse (Narva Pähklimäe Gümnaasiumi hoone rekonstrueerimine või uue hoone ehitamine) elluviimist. Riigi poliitika suund on keskhariduses liikuda senisest enam riigigümnaasiumite suunas. Seni on kõigi munitsipaalkoolide ehitustööde riigipoolse rahastamise võimalustega kaasnenud kooli põhikooliks muutmise tingimus. Gümnaasiumiastmega munitsipaalkooli hoone renoveerimine või uue ehitamine ei ole aga linnale jõukohane. Narva Pähklimäe Gümnaasiumi hoolekogu toetas gümnaasiumiosa sulgemist koolis. Narva Keeltelütseumi hoolekogu hääletas üksmeelselt gümnaasiumosa sulgemise otsuse vastu. Narva Keeltelütseumi hoolekogu arvates tuleb otsuse tegemisel, millise kooli tuleb gümnaasiumiosa säilitada, lähtuda haridusstatistika portaali haridussilm.ee õppeasutuste tulemuslikkuse näitajatest.
Koolide ümberkorraldamine

Narva linna munitsipaalharidussüsteemi arengukavas 2030 leiti, et lisaks riigigümnaasiumides ja eragümnaasiumis olevatele õppekohtadele vajab linn veel mõneks ajaks õppekohti munitsipaalkoolis, õppeaastal 2023/2024 on linna tarvis veel 140–180 gümnaasiumikohta. Arengukava tegevuskava punktis 51 on aastaks 2023 planeeritud munitsipaalgümnaasiumides gümnaasiumiosade sulgemine, v.a ühes üldhariduskoolis. Vaadeldud on gümnaasiumiosa säilimise 3 alternatiivi – Narva Keeltelütseumis, Narva Kreenholmi Gümnaasiumis ja Narva Pähklimäe Gümnaasiumis. Arengukavas jõuti järeldusele, et lähtudes gümnaasiumiõpilaste arvust koolide lõikes ja keskmise gümnaasiumi klassi suurusest võrreldes keskmise põhikooli klassiga, on parimas positsioonis Narva Keeltelütseum.

Gümnaasiumite tulemuslikkuse näitajad avaldatakse Eesti haridusstatistika portaalis haridussilm.ee. Gümnaasiumite tulemuslikkuse mõõdikute nimekirja kuulub gümnaasiumi panus õpillaste edasijõudmisesse. Mõõdik iseloomustab õppetöö tõhusust ning seda hinnatakse matemaatikas, eesti keeles ja eesti keeles teise keelena. Gümnaasiumi panuse all mõistetakse seda osa õpilaste teadmistest ja oskustest, mis on lisandunud õppetöö kvaliteedi mõjul. Võrreldes 3 üldhariduskooli (Narva Kreenholmi Gümnaasium, Narva Pähklimäe gümnaasium ja Narva Keeltelütseum) näitajaid on viimaste avaldatud andmete kohaselt gümnaasiumite panuse parimad näitajad Narva Keeltelütseumil – kõigis õppeainetes on lütseumi panus väga kõrge. Narva Kreenholmi Gümnaasiumi panus on kõigis õppeainetes kõrge, Narva Pähklimäe Gümnaasiumil on laias matemaatikas kõrge panus, kitsas matemaatikas ja eesti keeles teise keelena – keskmine panus. Gümnaasiumite tulemuslikkuse mõõdikutest on Narva Keeltelütseumil võrreldes Narva Kreenholmi Gümnaasiumi ja Narva Pähklimäe Gümnaasiumiga mõnevõrra madalam vaid gümnaasiumi lõpetajate osakaalu näitaja, mis on 74,6%. Narva Kreenholmi Gümnaasiumil on antud näitaja 78,4%, Narva Pähklimäe Gümnaasiumil – 83,7%.

Narva üldhariduskoolid, mille tegutsemise vorm on ühe asutusena tegutsevad põhikool ja gümnaasium, korraldatakse otsusega ümber. Ümberkorraldamise tulemusel muutub 31.08.2023 koolide tegutsemise vorm põhikooliks. Narva linna munitsipaalharidussüsteemi arengukava 2030 järeldustest, gümnaasiumite tulemuslikkuse näitajatest ning kooli hoolekogu ja õpilasesinduse üksmeelsest seisukohast lähtuvalt säilitatakse gümnaasiumiaste erandina Narva Keeltelütseumis.

2. Õiguslikud alused
Põhikooli- ja gümnaasiumiseaduse § 80 lg 1 kohaselt korraldab kooli ümber kooli pidaja, kuulates enne ära hoolekogu ja õpilasesinduse arvamuse.
3. Otsus

3.1 Korraldada 31.08.2023. a ümber Narva Kesklinna Gümnaasium (registrikood 75008611), muutes kooli tegutsemise vormi põhikooliks.
3.2 Korraldada 31.08.2023. a ümber Narva Kreenholmi Gümnaasium (registrikood 75008605), muutes kooli tegutsemise vormi põhikooliks.

3.3 Korraldada 31.08.2023. a ümber Narva Pähklimäe Gümnaasium (registrikood 75024357), muutes kooli tegutsemise vormi põhikooliks.

3.4 Korraldada 31.08.2023. a ümber Narva Soldino Gümnaasium (registrikood 75026690), muutes kooli tegutsemise vormi põhikooliks.

4. Rakendussätted
4.1 Otsus jõustub seadusega sätestatud korras.
4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

eelnõu

NARVA LINNAVALITSUS

PROTOKOLLILINE OTSUS

Narva 







           ____2022 nr _____

Narva üldhariduskoolide ümberkorraldamine
Vastavalt kohaliku omavalitsuse korralduse seaduse § 30 lõike 1 punktile 1

Linnavalitsus otsustab:

1.
Esitada lisatud otsuse eelnõu „Narva üldhariduskoolide ümberkorraldamine“ Narva Linnavolikogule vastuvõtmiseks.

Volitada Narva Linnavalitsuse Kultuuriosakonna juhataja asetäitjat Larissa Degelit antud küsimust ette kandma Narva Linnavolikogus.

